赤壁
作者：岳珂
朝代：宋

paragraphs: 周郎二十四年少，蓋世功名隨一燎。
親提三萬走曹瞞，不以敵勍恨兵少。
豫州失匕已膽折，一日目明驚二妙。
最憐黄蓋不知名，吏士相從倚營嘯。
阿奴火攻本無策，破竹自繇人不料。
貪降納侮理固宜，泥淖華容幾盡剿。
古來行師有絕地，毋乃重詒千古笑。
鏃湛縱是差可認，鼎峙詎關謀所召。
二喬春鎖何足言，從此天光遂分耀。
我聞漢賊久染指，奮毒摇牙噬江表。
八荒囊括豈復遺，一蹙吳宮已爲沼。
當時乘勝下部騎，考地當居楚南徼。
蒙衝逆鬭須上流，揖寇那容越津要。
武昌霸基跬步耳，肯使國畿紛戟旐。
坡仙訪古特寓意，橫槊雄姿誰與弔。
故將異地眩疑辭，政恐因訛啟譏誚。
滄浪六月卷晴雪，歷歷江山人物眇。
崩空亂石今幾存，仿佛棲巢尚驚鳥。
夜深刁斗聲四發，星斗滿空群籟悄。
便須喚起紫綺裘，孤鶴南天楚江曉。